Diari Oficial de la Generalitat Valenciana


Sumari del DOGV 9111, del 21-06-2021 (2021/6314)

RESOLUCIÓ de 2 de juny de 2021, de la Conselleria d'Educació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9111

Data del DOGV
:   21-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6314


Data del document
:   02-06-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * arxiu

RESOLUCIÓ de 2 de juny de 2021, de la Conselleria d'Educació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2021/6314]  
La Llei 4/1998, d'11 de juny, de la Generalitat, del patrimoni cultural valencià, va crear, per mitjà de l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, utilització, integració en els arxius, exclusió d'aquests i inutilitat administrativa dels documents. D'altra banda, en l'article 84.1 de la mateixa llei s'estableix que reglamentàriament es determinaran el termini de vigència administrativa i altres normes relatives a la circulació, conservació i qualificació dels documents de les diferents administracions de la Comunitat Valenciana, així com a la destrucció dels no reservats a la seua conservació permanent.  
Posteriorment, la Llei 3/2005, de 15 de juny, de la Generalitat, d'arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desenvolupament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. Aquest decret estableix, en l'article 17.1, que les propostes de taules de valoració documental que hagen sigut informades favorablement per la Junta Qualificadora de Documents Administratius seran aprovades mitjançant una resolució del conseller competent en matèria de cultura.  
En la sessió celebrada el dia 12 de maig de 2021, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em confereix l'article 28.e de la Llei 5/1983, de 30 de desembre, del Consell, resolc:  
  
  
Primer  
Aprovar i fer públiques les taules de valoració documental presentades per les diferents comissions de valoració documental de l'Administració, que han obtingut l'informe favorable de la Junta Qualificadora de Documents Administratius, en la sessió celebrada el dia 12 de maig de 2021:  
- Codi 00623. Incapacitat laboral temporal.  
- Codi 00278. Flexibilitat de la permanència obligatòria.  
- Codi 00888. Reduccions de jornada sense pèrdua de retribució.  
- Codi 00017. Pensió no contributiva (PNC) de jubilació.  
- Codi 00146. Pensió no contributiva (PNC) d'invalidesa.  
- Codi 00342. Complement per a titulars pensió no contributiva que residisquen en un habitatge llogat.  
El resum de les taules de valoració documental aprovades figura com a annex a aquesta resolució.  
  
Segon  
Aprovar i fer pública la modificació dels dictàmens de les taules de valoració documental 00334 i 00051, que han obtingut l'acord favorable de la Junta Qualificadora de Documents Administratius en la sessió celebrada el dia 12 de maig de 2021.  
La modificació de les taules de valoració documental aprovades figura com a annex a aquesta resolució.  
  
Tercer  
D'acord amb el que preveu l'article 39 de la Llei 39/2015, d'1 d'octubre, del procediment administratiu comú de les administracions públiques, aquesta resolució tindrà efectes plens al cap de tres mesos de ser publicada en el Diari Oficial de la Generalitat Valenciana, i estarà condicionada, en tot cas, al fet que durant aquest termini de temps no hi haja constància de la interposició d'algun recurs.  
  
Contra la present resolució, que posa fi a la via administrativa, de conformitat amb el que disposa l'article 114 de la Llei 39/2015, d'1 d'octubre, del procediment administratiu comú de les administracions públiques, es podrà interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà del dia que es publique aquesta resolució, de conformitat amb el que estableixen els articles 10 i 46 de la Llei 29/1998, de 13 de juny, reguladora de la jurisdicció contenciosa administrativa.  
  
En tot cas, les institucions i els organismes afectats no podran procedir a l'eliminació de la documentació fins que la resolució, si és impugnada, adquirisca fermesa legal.  
  
València, 2 de juny de 2021.- El conseller d'Educació, Cultura i Esport: Vicent Marzà i Ibáñez.  
  
  
  
ANNEX  
  
Codi 00751  
Sèrie documental: Incapacitat laboral temporal.  
Òrgan productor: Servei de Personal de les sotssecretaries de les conselleries de la Generalitat Valenciana.  
Funció: Documentar i gestionar la situació d'incapacitat laboral de l'empleat públic de la Generalitat.  
Data del dictamen: 12 de maig de 2021  
Dictamen: Eliminació total al cap de 5 anys.  
Es conservarà un expedient de cada any com a mostra de la sèrie documental.  
Aquest dictamen té caràcter transversal per a tota la Generalitat.  
  
  
  
Codi: 00914  
Sèrie documental: Flexibilitat de la permanència obligatòria.  
Òrgan productor: Servei de personal de les sotssecretaries de les conselleries de la Generalitat Valenciana.  
Funció: Sol·licitar i autoritzar la flexibilitat horària en el compliment de la jornada de l'empleat públic de la Generalitat.  
Data del dictamen: 12 de maig de 2021  
Dictamen: Eliminació total al cap de 5 anys.   
Es conservarà un expedient de cada any com a mostra de la sèrie documental.  
Aquest dictamen té caràcter transversal per a tota la Generalitat.  
  
  
  
Codi: 00240  
Sèrie documental: Reduccions de jornada sense pèrdua de retribució.  
Òrgan productor: Servei de Personal de les sotssecretaries de les conselleries de la Generalitat Valenciana.  
Funció: Sol·licitar i autoritzar la reducció de jornada de l'empleat públic de la Generalitat.  
Data del dictamen: 12 de maig de 2021.  
Dictamen: Eliminació total al cap de 5 anys.   
Es conservarà un expedient de cada any com a mostra de la sèrie documental.  
Aquest dictamen té caràcter transversal per a tota la Generalitat.  
  
  
  
Codi: 00905  
Sèrie documental: Pensió no contributiva (PNC) de jubilació.  
Òrgan productor: Direcció territorial de la Conselleria d'Igualtat i Polítiques Inclusives.  
Funció: Tramitar les pensions concedides a aquelles persones en situació de necessitat que o bé no han cotitzat mai o bé no han cotitzat el temps suficient per a tindre dret a una pensió contributiva.  
Data del dictamen: 12 de maig de 2021.  
Dictamen: Eliminació total al cap de 5 anys.   
Es conservarà un expedient per província i any com a mostra de la tramitació de la sèrie documental.  
  
  
  
Codi: 00777  
Sèrie documental: Pensió no contributiva (PNC) d'invalidesa.  
Òrgan productor: Direcció territorial de la Conselleria d'Igualtat i Polítiques Inclusives.  
Funció: Tramitar les pensions concedides a aquelles persones entre 18 i 65 anys, afectades per una disminució permanent igual o superior al 65 % de caràcter físic, psíquic o sensorial, en situació de necessitat que o bé no han cotitzat mai o bé no han cotitzat el temps suficient per a tindre dret a una pensió contributiva.  
Data del dictamen: 12 de maig de 2021.  
Dictamen: Eliminació total al cap de 5 anys.  
Es conservarà un expedient per província i any com a mostra de la tramitació de la sèrie documental.  
  
  
  
Codi: 00413  
Sèrie documental: Complement per a titulars de pensió no contributiva que residisquen en un habitatge llogat.  
Òrgan productor: Direcció territorial de la Conselleria d'Igualtat i Polítiques Inclusives.  
Funció: Reconeixement d'una prestació econòmica de pagament únic a favor dels titulars de pensions no contributives que tinguen el seu domicili habitual en un habitatge llogat.  
Data del dictamen: 12 de maig de 2021.  
Dictamen: Eliminació total al cap de 5 anys.   
Es conservarà un expedient per província i any com a mostra de la tramitació de la sèrie documental.  
  
  
  
Codi: 00875  
Sèrie documental: Comunicats de permisos i vacances.  
Òrgan productor: Ajuntament.  
Funció: Concedir dies lliures i remunerats als treballadors per diverses raons: sol·licituds de vacances, sol·licituds de dies d'assumptes propis o sol·licituds de permisos.  
Data del dictamen: 12 de maig de 2021.  
Dictamen: Eliminació total al cap de 5 anys.  
  
  
  
Codi: 00025  
Sèrie documental: Control horari dels treballadors.  
Òrgan productor: Ajuntament.  
Funció: Controlar l'assistència laboral mitjançant les dades guardades per un sistema de fitxatge automàtic.  
Data del dictamen: 12 de maig de 2021.  
Dictamen: Eliminació total al cap de 5 anys.